Barajul neterminat din zona inundată care putea limita dezastrul. Fechet: Ar putea să înmagazineze 200 de milioane de metri cubi de apă
După ce mii de locuințe au fost inundate și după ce 7 oameni au murit, autoritățile caută soluții pentru prevenirea altor dezastre în județul Galați. Locuitorii din Pechea și Slobozia Conachi s-au mai confruntat cu inundații în trecut, chiar de 2 ori în ultimii 11 ani. Situația actuală i-a amintit premierului Ciolacu de un proiect mai vechi din zona Suhurlui. Un baraj a fost gândit pe vremea comunismului, a fost construit parțial, dar a fost abandonat. Acum, ministrul Mediului promite că va propune refacerea barajului care, spune el, ar putea rezolva o parte din probleme.